Veikkausliigan Seinäjoen Jalkapallokerho vahvistaa keskikenttäänsä 24-vuotiaalla Tomas Hradeckyllä.

Tomas Hradeckyn sopimus kattaa tämän vuoden, kertoi seura nettisivuillaan.

Liigaa aiemmin RoPS:n ja IFK Mariehamnin riveissä pelannut Hradecky edusti viime vuonna Tshekin pääsarjan Bohemiansia. Hän on Suomen maajoukkuemaalivahti Lukas Hradeckyn pikkuveli, ja veljeskolmikosta nuorin eli Matej Hradecky pelaa jo ennestään SJK:ssa.

– SJK on moderni seura, josta olen kuullut paljon hyvää. Kaikki on täällä Suomen parasta, lähtien olosuhteista ja valmennuksesta. Olen kiitollinen tästä mahdollisuudesta ja odotan innolla että pääsen treenaamaan ja pelaamaan tässä joukkueessa, Tomas Hradecky kommentoi.

– Hän tulee olemaan monipuolisuudellaan hyvä pelaaja meidän joukkueeseen, SJK:n päävalmentaja Simo Valakari sanoi.